section_heading: Vojna karijera
paragraph_text: Vojno školovanje započinje u dobi od 13 godina kada je upućen u na školovanje u Vojnu školu Nunziatella u Napulju. Od 1882. školuje se u Vojnoj akademiji u Modeni, nakon čega je u rujnu 1886. promaknut u čin poručnika. Nakon što je privremeno služio u Glavnom stožeru, u listopadu 1896. s činom satnika zapovijeda satnijom u 11. pješačkoj pukovniji. U tom razdoblju počinje se baviti i pisanjem u vojnim časopisima, te objavljuje dvije knjige s vojnom tematikom. U lipnju 1906. unaprijeđen je u čin bojnika, te raspoređen na službu u 1. grenadirsku pukovniju. Dvije godine poslije, u lipnju 1908., premješten je na službu u stožer divizije Bari gdje služi do srpnja 1910. kada je premješten na službu u Glavni stožer. U srpnju 1911. promaknut je u čin pukovnika. Pred ulazak Italije u Prvi svjetski rat na strani Antante, u travnju 1915., postaje šefom ureda za zapadnu talijansku granicu Glavnog stožera.